Tulumaksuseaduse muutmise seaduse eelnõu seletuskiri

**I Sissejuhatus**

Käesoleva eelnõuga muudetakse tulumaksuseadust, mille tulemusena väheneb füüsilise isiku ja mitteresidendi tulult makstava tulumaksu määr, mis praegu on 22%. Juriidilise isiku tulumaksu määra ei muudeta. Seaduse vastuvõtmiseks on vajalik Riigikogu lihthäälteenamus.

**II Seaduse eesmärk ja eelnõu sisu**

Seaduse eesmärgiks on vähendada füüsilise isiku maksukoormust, mille tulemusena suureneb inimeste netosissetulek. Viimastel aastatel aset leidnud kõrge hinnatõusu tingimustes on see meede väga vajalik, et parandada inimeste toimetulekut.

Muudetakse tulumaksuseaduse § 4 lõikeid 1 ja 11. Üldist tulumaksumäära langetatakse. Erijuhtudel kohaldatavad madalamad maksumäärad (10%, 14%, 7%) jäävad muutmata.

Lõike 11 muutmine on vajalik sellepärast, et eelnõu seadusena vastuvõtmise korral on Eestis edaspidi füüsilise ja juriidilise isiku tulumaksu määrad erinevad. Maailma praktikas on laialt levinud, et füüsilised ja juriidilised isikud maksavad tulumaksu erinevate määrade alusel.

Kuna tulumaksuga maksustamise periood on kalendriaasta, siis on võimalik eelnõus kavandatud muudatus kehtestada alates 2026. aasta 1. jaanuarist.

**III Eelnõu terminoloogia**

Eelnõu ei sisalda uusi, vähetuntud ega võõrkeelseid termineid.

**IV Eelnõu vastavus Euroopa Liidu õigusele**

Eelnõu ei ole seotud Euroopa Liidu õigusega.

**V Seaduse mõjud**

Eelnõu seadusena vastuvõtmise tulemusel paraneb Eesti elanike toimetulek ning väheneb vaesusrisk.

**VI Seaduse rakendamiseks vajalikud kulutused ja seaduse rakendamise eeldatavad tulud**

Eelnõu rakendamisega võib mõnevõrra väheneda tulumaksu laekumine riigieelarvesse, kuid selle kompenseerib suurem tarbimismaksude laekumine, samuti vähenevad riigi kulud sotsiaaltoetustele.

Algatab Eesti Konservatiivse Rahvaerakonna fraktsioon 12.03.2025

Martin Helme  
Eesti Konservatiivse Rahvaerakonna fraktsiooni esimees